b'\n_START_ARTICLE_\nSokolski dom Tabor\n_START_SECTION_\nZgodovina\n_START_PARAGRAPH_\nNa obmo\xc4\x8dju dana\xc5\xa1nje Vidovdanske ceste in Tabora so v 17. stoletju prirejali \xc5\xbeivinske sejme, zato se je prsator imenoval Kravja dolina. Preko obmo\xc4\x8dja je vodila srednjeve\xc5\xa1ka cesta iz mesta na polja. V bli\xc5\xbeini, Na Fri\xc5\xa1kovcu, so stale vislice._NEWLINE_Leta 1886 so v bli\xc5\xbeini Tabora zgradili voja\xc5\xa1nico, v letih 1879 do 1883 tudi cerkev Srca Jezusovega in misijonsko hi\xc5\xa1o lazaristov, s \xc4\x8demer se je formiral trg. \xc5\xbdupan Hribar je zahteval ureditev parka, Mestna ob\xc4\x8dina pa je zemlji\xc5\xa1\xc4\x8de prodala Sokolskemu dru\xc5\xa1tvu. Telovadno dru\xc5\xa1tvo je bilo ustanovljeno aprila 1969._NEWLINE_Na\xc4\x8drte za zgradbo je izdelal Ivan Vurnik, gradnjo pa je vodil in nadzoroval njegov so\xc5\xa1olec iz Tehni\xc5\xa1ke visoke \xc5\xa1ole na Dunaju Ladislav Bevc, ki je bil \xc4\x8dlan taborskega dru\xc5\xa1tva Sokol I. Na\xc4\x8drte za ostre\xc5\xa1je doma je prispeval in\xc5\xbeenir Stanko Dimnik._NEWLINE_Ker je Vidovdanska cesta pre\xc4\x8dkala omenjeno zemlji\xc5\xa1\xc4\x8de, so morali promet preusmeriti okrog njega, s tem pa so pretrgali diagonalno povezavo mestnega centra s \xc5\xa0martinsko cesto. Zemlji\xc5\xa1\xc4\x8de je bilo v tem \xc4\x8dasu velika jama, ki so jo uporabljali kot smeti\xc5\xa1\xc4\x8de. Odstranjevanje smeti je podalj\xc5\xa1alo gradnjo, ki je na koncu stala 7,5 milijona dinarjev. Dom na Taboru so zgradili v letih 1923 do 1926.\n_START_SECTION_\nArhitektura\n_START_PARAGRAPH_\nStavba je zgrajena in ornamentirana v slovenskem ljudskem slogu. Fasado je arhitekt oblikoval v kombinaciji narodnih in geometriziranih motivov in je rumene barve. Vse \xc5\xa1tiri_NEWLINE_fasade so horizontalno razdeljene v tri dele: spodnji, polkletni del z masivnimi nizkimi stebri brez baze in kapitelov, med katerimi so okna. Nad njim je pritli\xc4\x8dje, lo\xc4\x8deno z rahlo profiliranim ven\xc4\x8dnim zidcem in pasom oken, nadstropje je kot spodnji oblikovan kot stebri\xc5\xa1\xc4\x8de, ki v sredini ju\xc5\xbene fasade preide v \xc5\xa1ilasto lo\xc4\x8dno zaklju\xc4\x8deno triforo. Tlorisno simetri\xc4\x8dno zasnovana stavba ima dva vhoda. Dom ima eno veliko obokano telovadno dvorano, ki sega v podstre\xc5\xa1je in ima dimenzije: 31 m (dol\xc5\xbeina) x 16 m x (\xc5\xa1irina) x 13 m (vi\xc5\xa1ina) ter dve manj\xc5\xa1i dvorani in pomo\xc5\xbene prostore. Notranjost je prostorna in bogato osvetljena skozi okna ter zastekljeni del strehe. Stene velike dvorane so sestavljene iz vrste stebrov, med katerimi se vse do stropa vrstijo velika obokana okna.'